title: Serveto
text: Serveto (clasicament Serveto y Servet S. XVI) ye un lugar d'el municipio de Plan, fincato n'el Sobrarbe. Ye el lugar de més ta'l fundo de l'antigo municipio de la Comuna, en la val homonima, que ye lateral de la val de Chistau per defrente de Saraviello.
  
  Serveto se troba a 2,5 km de Sin, nuclio prencipal de la Comuna, per la pista que remata n'el lugar, debaixo d'as faixas de La Cruján y a'l canto d'el barranco de La Salina que baixa d'el Fener plan.
  El Fener plan ye es campos que i hai per alto de Plan, per an que pasaba la unica pista que comunicaba enantes la Comuna con a resta de Chistau, en a man chistabina de l'Orbar, per el poniente de la serreta que fan la Igüerra (1962 m) y la Penya d'el Cuezo (1926 m) de Chistén.
  
  Per el sud tiene las penyas de Sant Martín (1793 m) y Artiés (1643 m) que el deseparan de Chistau y la cuenca d'el Cinqueta deixando-ie paso nomás que per l'alto d'El Collet de Sant Martín.
  
  El nuclio de Serveto el componen diferents carreras que fan converchencia más que más de manera aproximada ta la plaza d'el lugar, an que se troba la ilesia. El templo, d'el siglo XVI tiene el campanar como prous se'n heban fetos d'antes en Chistau y La Comuna, con planta quadrangular, y el tellau que ye una piramide pronunciada con loseta, an que es panos de baixo son menos inclinaus que las caras de más t'alto. Ye una torre bien robusta, con es muros de piedra clara, y la ilesia de formas austeras no fa tanto como la de Plan, y tien el modelo claro de l'amparada ilesia de Sin.
  
  Las casas d'el lugar ilustran es dos estilos constructivos de la Comuna, las casas más d'el tipo de Chistau, y las que tienen más a influencia de baixo de Sobrarbe, con estructuras más macizas, per contra d'es tellaus menos pesaus d'as casas d'alto, que a sobén tienen basta es cantos d'el tellau achanflanaus, y las falsas con frontera de fustiada per cuentas de paret como la resta d'el edificio, que fan reveladeras las enfluencias d'es dos cantos t'á on que s'aboca la valle.
  
  Se veiga tamién 
  
  Chuan Ralla.
  
  Vinclos externos
  
   Estatisticas de Serveto en a pachina d'AragonEsAsi.com
   Información de Serveto n'el portal LosPirineos.info
  
  Lugars de Plan
  Articlos en aragonés de la Comuna
  Entidaz locals menors d'Aragón
  Localidaz d'a diocesi de Balbastro-Monzón en Sobrarbe